1. **Жалпы ережелер**

1. Осы Ереже «Кәсіптік практиканың үздік базасы – Creating the future» конкурсын өткізу тәртібін анықтайтын және «Кәсіптік практиканың үздік базасы» номинациясын беру мақсатында әзірленді.

2. Конкурсты ұйымдастырушы - Қ.Жұбанов атындағы Ақтөбе өңірлік университетінің (бұдан әрі – Университет) кәсіби даму және мансап орталығы (бұдан әрі - КДМО).

3. Конкурс қорытындысы рейтингтік көрсеткіштер негізінде «Кәсіби практиканың үздік базасы – Creating the future» **Кубогы** беріледі.

4. Конкурсқа қатысатын базалар кәсіби практикалар ұйымдастырылатын және өткізілетін ұйымдар, компаниялар мен мекемелер (бұдан әрі – практика базасы) осы Ережеде белгіленген рейтингтік көрсеткіштер – **өлшемдерге** сәйкес келуі тиіс.

5. Үздік практика базасын анықтауға және номинацияларды беруге арналған Конкурс жыл сайын Университетте өткізіледі.

6. Конкурс кәсіптік практикадан өтетін студенттердің және практика базасы басшыларының кәсіби және жеке тұлғалық өсуін ынталандыру, жас мамандарды кәсіптік даярлау жүйесін дамытудағы үрдістерді анықтау, тиімді басқару тәжірибесін анықтау және тарату мақсатында өткізіледі.

7. «Кәсіби практиканың үздік базасы – Creating the future» байқауының жеңімпазына берілетін Кубок ауыспалы болып табылады.

**2. «КӘСІПТІК ПРАКТИКАНЫҢ ҮЗДІК БАЗАСЫ – CREATING THE FUTURE» КОНКУРСЫН ӨТКІЗУ ТӘРТІБІ**

8. Конкурсқа қатысуға студенттердің кәсіптік практикаларын ұйымдастыратын және өткізетін практика базалары жіберіледі.

9. Конкурс жыл сайын сәуір айында өткізіліп, конкурс жеңімпаздары анықталады.

10. Конкурсты ұйымдастыру және өткізу мақсатында білім беру процесіне жетекшілік ететін университеттің академиялық мәселелер жөніндегі проректорының төрағалығымен Конкурстық комиссия құрылады.

11. Конкурстық комиссия құрамына кіретіндер:

* Қ.Жұбанов атындағы Ақтөбе өңірлік университетінің Академиялық мәселелер жөніндегі проректоры – конкурс төрағасы;
* «Атамекен» ӨКП өкілі;
* Ақтөбе облыстық білім басқармасының өкілі;
* Білім беру процесін ұйымдастыру департаментінің директоры;
* КДМО жетекшісі;
* университеттің тәжірибелі педагог-әдіскерлері қатарынан сарапшылар.

12. Конкурсты өткізу туралы хабарландырулар Университеттің сайтында және КДМО әлеуметтік желілерінде Конкурс өткізілгенге дейін кемінде бір ай бұрын жарияланады және төмендегідей мазмұнда болады:

1) конкурсты өткізу күні, уақыты, орны және тәртібі;

2) құжаттарды қабылдау орны мен мерзімі.

13. Бәсекеге қабілеттілікті қамтамасыз ету және жоғары рейтингтік көрсеткіштерге қол жеткізу үшін конкурсқа қатысушыларды іріктеуді конкурстық комиссия мынадай өлшемшарттар бойынша жүзеге асырады (1-қосымша):

1. практика базасы қызметінің сапасы;

* ББ және практикадан өтетін студенттер саны;
* бірлесіп әзірленген МОБ, оқу-әдістемелік құралдардың, білім беру бағдарламалары бойынша цифрлық білім беру ресурстарының саны;
* веб-сайттың болуы, рәсімделуі, бос жұмыс орындары туралы ақпаратпен толықтырылуы;

1. кәсіби кадрлар: мамандар-инженер-педагогтар (МИП):

* тәлімгерлердің МИП үлесі және олардың жас маман тұлғасының дамуына және қалыптасуына, оның кәсіби бейімделуіне, кәсіби қызметке деген ынтасының күшеюіне ықпал ететін оның кәсіби ой-өрісі, руханилығына қосқан үлесі;
* арнайы пәндер бойынша қосымша сабақтар, консультациялар жүргізетін МИП үлесі;
* МИП-дың «Үздік педагог», «Үздік шебер» және т.б. кәсіби шеберлік конкурстарына қатысуы;

1. бизнес-қоғамдастықпен өзара іс-қимыл жасау:

* университетпен әлеуметтік серіктестік және ынтымақтастық деңгейі (практика базасы өкілдерінің конкурстық комиссияларға қатысуы, гранттар, стипендиялар бөлу, меценаттық, университеттің қоғамдық өміріне қатысу, кафедра филиалдары және т. б.);
* оқуды аяқтағаннан кейінгі бірінші жылы практика базасында кәсіптік практикадан өткеннен кейін жұмысқа орналасқан түлектердің үлесі;
* дуалды оқыту технологиясы бойынша сабақтар өткізілген практика базасының үлесі (пандемия кезеңіне дейін);

1. WorldSkills қозғалысына және басқа да инновациялық жобаларға қатысу.

14. Үздік базаны анықтау және номинациялар беру жөніндегі конкурстық комиссияның отырыстары, егер ол құрамының кемінде үштен аса екісі қатысса, заңды деп есептеледі.

15. Дауыс беру нәтижелері Комиссия мүшелерінің көпшілік дауысымен анықталады. Комиссия мүшелерінің дауыстары тең болған кезде төрағаның дауысы шешуші болып табылады.

16. Конкурсқа қатысу үшін практика базалары конкурстық комиссияға келесі құжаттарды тапсырады:

1. конкурсқа қатысу үшін өтінімдер КДМО-ның [pdccenter\_2019@inbox.ru](mailto:pdccenter_2019@inbox.ru) электрондық поштасына 15 сәуірге дейін жіберіледі;
2. осы Ереженің 13-тармағында көрсетілген критерийлерге сәйкес тиісті материалдар КДМО-ға (М.Арын атындағы оқу ғимараты (бас ғимарат), Ә.Молдағұлова даңғылы, 34, 242-кабинет) тапсырылады.

Материалдардың қағаз мұқабасы 13-тармақта көрсетілген критерийлер бойынша жұмасақ папкаға жарияланған басылымдарға сілтеме жасай отырып немесе құжаттарды растайтын көшірмелері бар есептер түрінде жиналып, **15 сәуірге** дейін тапсырылады. Әр кафедрадан 5-ке дейін практика базалары ұсынылуы мүмкін.

Өтінім үлгісі 2-қосымшада.

**3. «КӘСІБИ ТӘЖІРИБЕНІҢ ҮЗДІК БАЗАСЫ – CREATING THE FUTURE» БАЙҚАУЫН ӨТКІЗУ КЕЗЕҢДЕРІ**

17. Байқауды өткізу кезеңдері:

* 1-кезең: құжаттарды факультеттерде құрылған комиссия қарайды (комиссия 15 сәуірден кейін жұмысын бастайды);
* 2-кезең: университет бойынша комиссия жұмысы (23 сәуірден бастап жұмыс істей бастайды);
* 3-кезең: жеңімпаздарды Кубок және дипломдармен салтанатты түрде марапаттау (25 сәуірден кейін).

18. Конкурстық комиссияға белгіленген мерзімінде келіп түскен жіне «Кәсіптік практиканың үздік базасы – Creating the future» белгісі бар, конвертке салынған құжаттар қабылданады.

19. Құжаттарды қабылдаудың белгіленген мерзімінен кеш ұсынған практика базалары конкурсқа қатысуға жіберілмейді.

20. Ұсынылған құжаттардың негізінде конкурстық комиссия конкурсқа қатысушыларды тіркеуді жүргізеді.

21. Факультеттерде құрылған Комиссия тіркелген құжаттардың конкурс критерийлеріне сәйкестігіне тексеру жүргізеді және көрсеткіштер бойынша балл есептеу хаттамасымен бірге екінші кезеңге практика базаларын іріктейді.

22. Екінші кезеңде университет бойынша құрылған комиссия конкурстың жеңімпазын, номинацияларының иегерлерін анықтайды және ауыспалы кубок пен дипломдарды беру туралы шешім қабылдайды.

23. Конкурстық комиссияның шешімі хаттамамен рәсімделеді, оған төраға, төрағаның орынбасары, хатшы және дауыс беруге қатысқан Комиссия мүшелері қол қояды.

24. Конкурс жеңімпаздары арнайы құрмет дипломдарымен марапатталады (3 қосымша):

Гран-При – Кубок «Кәсіптік практиканың үздік базасы – Creating the future»

1 дәрежелі Диплом – «Кәсіптік практиканың базасы – Creating the future»

2 дәрежелі Диплом – «Кәсіптік практиканың базасы – Creating the future»

3 дәрежелі Диплом – «Кәсіптік практиканың базасы – Creating the future».

**НОМИНАЦИЯЛАР:**

«Жылдың әлеуметтік серіктесі»

«Көшбасшы – База: корпоративтік қатынастардың үздік жүйесі»

«Кафедраның үздік филиалы»

«Студенттердің сенімі»

«Мансапты бастау»

«Zhubanov University – 2021 педагогикалық практиканы ұйымдастыру бойынша үздік кафедрасы»,

«Zhubanov University – 2021 өндірістік практиканы ұйымдастыру бойынша үздік кафедра»,

«Zhubanov University – 2021 тиімді кафедрасы».

**АЛҒЫС ХАТТАР:**

«Кәсіптік практиканың базасы – Creating the future» байқауының лауреаты.

Дипломдардың, хаттардың үлгілерін университет ректораты бекітеді.

Қосымша 2

**«КӘСІПТІК ПРАКТИКАНЫҢ ҮЗДІК БАЗАСЫ – CREATING THE FUTURE» КОНКУРСЫНЫҢ**

**ӨТІНІШ ҮЛГІСІ**

|  |  |
| --- | --- |
| Ұйым атауы |  |
| Жұмыс бағыты |  |
| Басшының (директордың) аты-жөні |  |
| Мекен-жайы |  |
| Байланыс телефоны |  |
| E-mail |  |